
Par akciju sabiedrības "Rīgas osta" dibināšanu
· 1. Saskaņā ar Ostu likuma 7.panta 1.1 un 1.2 daļu un pārejas noteikumu 16.punkta 1. apakšpunktu, Publiskas personas kapitāla daļu un kapitalsabiedrību pārvaldības likuma 5.panta pirmo un ceturto daļu, Valsts pārvaldes iekārtas likuma 88.panta pirmās daļas 2. un 3. punktu un Komerclikuma 141. un 143.pantu atbalstīt akciju sabiedrības “Rīgas osta” (turpmāk – akciju sabiedrība) dibināšanu kopīgi ar Rīgas valstspilsētas pašvaldību.
· 2. Akciju sabiedrības vispārējais stratēģiskais mērķis ir ilgtspējīgi, atbildīgi un ekonomiski pamatoti nodrošināt pilsētas vidē integrētas, drošas un sabiedrībai draudzīgas Rīgas ostas pārvaldību un attīstību, būt atvērtai sadarbībai, inovācijām un pētniecībai, un darboties kā valsts un pilsētas attīstībai un drošībai stratēģiski nozīmīgas infrastruktūras pārvaldītājs un attīstītājs, sniedzot un ilgtspējīgi attīstot ostas pakalpojumus, kas ir stratēģiski svarīgi tautsaimniecības izaugsmei, sekmējot loģistikas koridora attīstību, veicinot ražošanu, konkurētspēju un ekonomikas attīstību Rīgas valstspilsētā un Rīgas metropoles areālā, respektējot arī vides un sociālo dimensiju.
· 3. Akciju sabiedrības pamatkapitāls ir 35 000 euro (apmaksājams naudā), no kura atbilstoši Ostu likuma pārejas noteikumu 16.punktam 60 procenti akciju pieder valstij un 40 procenti - Rīgas valstspilsētas pašvaldībai.
· 4. Saskaņā ar Ostu likuma 7.panta 1.2 daļu iecelt par valsts akciju turētājiem Satiksmes ministriju, Finanšu ministriju, Ekonomikas ministriju un Vides aizsardzības un reģionālās attīstības ministriju.
· 5. Atļaut valsts akciju turētājiem parakstīt akcionāru līgumu ar Rīgas valstspilsētas pašvaldību.
· 6. Pilnvarot Satiksmes ministriju valsts vārdā parakstīt akciju sabiedrības dibināšanas līgumu.
· 7. Atļaut Satiksmes ministrijai ieguldīt akciju sabiedrības pamatkapitālā finanšu līdzekļus 21 000 euro apmērā atbilstoši šā rīkojuma 3. punktā noteiktajai akciju sadalījuma proporcijai. Izdevumus, kas saistīti ar minēto ieguldījumu un kapitālsabiedrības reģistrāciju, segt no Satiksmes ministrijas pamatbudžeta programmai 97.00.00 "Nozaru vadība un politikas plānošana" 2023.gadam piešķirtajiem līdzekļiem.
· 8. Satiksmes ministrijai šā rīkojuma 7. punktā minēto nosacījumu izpildei iesniegt Finanšu ministrijā pieprasījumu par valsts budžeta apropriācijas pārdali.
· 9. Satiksmes ministrijai un Rīgas valstspilsētas pašvaldībai, veicot ieguldījumu akciju sabiedrības pamatkapitālā un sedzot citus ar akciju sabiedrības dibināšanu saistītus izdevumus, atbalsts akciju sabiedrībai "Rīgas osta" tiek sniegts kā de minimis atbalsts saskaņā ar Komisijas (ES) 2013.gada 18.decembra Regulu Nr. 1407/2013 par līguma par Eiropas Savienības darbību 107. un 108.panta piemērošanu de minimis atbalstam (dokuments attiecas uz EEZ) (Eiropas Savienības Oficiālais Vēstnesis, 2013.gada 24.decembris, Nr.L352/1) un normatīvajiem aktiem par de minimis atbalsta uzskaites un piešķiršanas kārtību un de minimis atbalsta uzskaites veidlapu paraugiem.
· 10. Līdz Rīgas brīvostas pārvaldes likvidācijai, Rīgas brīvostas pārvalde uz savstarpējās vienošanās pamata sedz kapitālsabiedrības, kas nodibināta Rīgas ostas pārvaldīšanai, darbības nodrošināšanas izdevumus.
· 11. Noteikt, ka akciju sabiedrības juridiskā adrese ir Kalpaka bulvāris 12, Rīga, Latvija, LV -1010.
· 12. Satiksmes ministrijai mēneša laikā pēc šī rīkojuma spēkā stāšanās iesniegt pieteikumu Uzņēmumu reģistrā akciju sabiedrības "Rīgas osta" reģistrēšanai komercreģistrā.
· 13. Atļaut Satiksmes ministrijai bez atlīdzības nodot valstij piederošās akciju sabiedrības akcijas turējumā šā rīkojuma 4. punktā noteiktajām ministrijām.

